31998D0291
L 131/26
JURNALUL OFÍCIAL AL UNIUNII EUROPENE
DECIZIA COMISIEI
din 22 aprilie 1998
privind introducerea pe piață a rapiței de primăvară modificată genetic (Lat. Brassica napus, subspecia oleifera), prevăzută în Directiva 90/220/CEE a Consiliului
(Text cu relevanță pentru SEE)
(98/291/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 90/220/CEE a Consiliului din 23 aprilie 1990 privind eliberarea deliberată în mediu a organismelor modificate genetic (1), astfel cum a fost modificată ultima dată prin Directiva 97/35/CE a Comisiei (2), în special articolul 13,
întrucât articolele 10-18 ale Directivei 90/220/CEE prevăd o procedură comunitară care permite autorităților competente ale unui stat membru să aprobe introducerea pe piață a produselor care conțin sau constau din organisme modificate genetic;
întrucât o notificare privind plasarea pe piață a unui asemenea produs a fost prezentată autorităților competente din Regatul Unit;
întrucât autoritățile competente din Regatul Unit au înaintat ulterior dosarul la Comisie cu un aviz favorabil;
întrucât autoritățile competente ale altor state membre au ridicat obiecții cu privire la dosarul respectiv;
întrucât ulterior organismul de notificare a solicitat oficial ca domeniul de aplicare a notificării să se limiteze la „manipularea produsului pe parcursul importului, precum și înainte și după depozitare și prelucrare”;
întrucât organismul de notificare a modificat ulterior etichetarea propusă în dosarul original, după cum urmează:
-
companiilor cunoscute ca importatoare ale produsului în vederea prelucrării li se va furniza o documentație care le informează despre posibilitatea ca produsul menționat în notificare și produs în afara Comunității de firma Hoechst Schering AgrEvo GmbH sau sub licența sa să fie prezent în loturile de rapiță vrac;
-
documentația furnizată va menționa, printre altele, faptul că produsul a fost obținut prin modificare genetică și va cuprinde informații privind posibilitățile sale de utilizare;
-
documentația furnizată va preciza de asemenea că în Comunitate pot fi aplicabile cerințe specifice privind etichetarea produselor comerciale derivate din rapiță modificată genetic;
întrucât, în consecință, Comisiei i se cere în temeiul articolului 13 alineatul (3) din Directiva 90/220/CEE să ia o decizie în conformitate cu procedura prevăzută la articolul 21 din directiva menționată;
întrucât Comisia a solicitat avizul asupra acestui dosar comitetelor științifice competente, create prin Decizia 97/579/CE a Comisiei (3); întrucât avizul a fost emis la data de 10 februarie 1998 de către Comitetul științific pentru plante, care a ajuns la concluzia că nu există motiv să se presupună că importul acestui produs în scopul prelucrării ar avea vreun efect nedorit asupra sănătății umane sau asupra mediului;
întrucât Comisia, după examinarea fiecărei obiecții ridicate în temeiul Directivei 90/220/CEE, precum și a informațiilor prezentate la dosar și a avizului Comitetului științific pentru plante, a ajuns la concluzia că nu există motive să se presupună că vor apărea efecte nedorite asupra sănătății umane sau asupra mediului, ca urmare a manipulării produsului în mediu în timpul importului și înainte și după depozitare și prelucrare;
întrucât articolul 11 alineatul (6) și articolul 16 alineatul (1) din Directiva 90/220/CEE prevăd precauții suplimentare în cazul în care devin disponibile noi informații despre riscurile produsului;
întrucât măsurile prevăzute în prezenta decizie sunt în conformitate cu avizul comitetului creat în conformitate cu articolul 21 din Directiva 90/220/CEE,
ADOPTĂ PREZENTUL REGULAMENT:
Articolul 1
(1) Fără să aducă atingere altor dispoziții legale comunitare, în special Regulamentului (CE) nr. 258/97 al Parlamentului European și al Consiliului (4), și sub rezerva alineatului (2) din prezentul articol, autoritățile competente din Regatul Unit aprobă introducerea pe piață a următorului produs, notificat de AgrEvo UK Crop Protection (ref. C/UK/95/M5/1):
semințe de rapiță de primăvară (Lat. Brassica napus, subspecia oleifera), obținute prin încrucișări tradiționale între varietăți de rapiță modificată non-genetic și o linie rezultată din Topas 19/2, un produs de transformare obținut cu ajutorul plasmidei pOCA/AC, care conține:
(a)
o versiune sintetică a genei pat care codifică fosfinotricin-acetiltransferaza, reglată cu un promotor 35S și cu secvențele terminale din virusul mozaic al conopidei și
(b)
o genă npt II care codifică neomicin-fosfotransferaza II, reglată cu promotorul nopalin-sintetazei și cu o secvență terminală a actopin-sintetazei.
(2) Aprobarea acoperă introducerea pe piață a produsului sau manipularea în mediu în timpul importului și înainte sau după depozitare și prelucrare.
Articolul 2
Prezenta decizie se adresează statelor membre.
Adoptată la Bruxelles, 22 aprilie 1998.